CELEX: 52021DP0445
Language: el
Date: 2021-11-11 00:00:00
Title: Απόφαση του Ευρωπαϊκού Κοινοβουλίου της 11ης Νοεμβρίου 2021 σχετικά με το αίτημα για την άρση της ασυλίας του Nils Ušakovs (2020/2239(IMM))

20.5.2022   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  C 205/57
               
            
         P9_TA(2021)0445
         Αίτημα για την άρση της ασυλίας του Nils Ušakovs
         Απόφαση του Ευρωπαϊκού Κοινοβουλίου της 11ης Νοεμβρίου 2021 σχετικά με το αίτημα για την άρση της ασυλίας του Nils Ušakovs (2020/2239(IMM))
         (2022/C 205/08)
         
            Το Ευρωπαϊκό Κοινοβούλιο,
         
         
                     —
                  
                  
                     έχοντας υπόψη το αίτημα για την άρση της ασυλίας του Nils Ušakovs, της 23ης Οκτωβρίου 2020, που διαβίβασε ο Γενικός Εισαγγελέας της Δημοκρατίας της Λετονίας, σε συνάρτηση με επικείμενη άσκηση ποινικής δίωξης στη Δημοκρατία της Λετονίας, και το οποίο ανακοινώθηκε στην ολομέλεια στις 13 Νοεμβρίου 2020,
                  
               
                     —
                  
                  
                     έχοντας ακούσει τον Nils Ušakovs σύμφωνα με το άρθρο 9 παράγραφος 6 του Κανονισμού του,
                  
               
                     —
                  
                  
                     έχοντας υπόψη τα άρθρα 8 και 9 του Πρωτοκόλλου αριθ. 7 περί των προνομίων και ασυλιών της Ευρωπαϊκής Ένωσης, καθώς και το άρθρο 6 παράγραφος 2 της Πράξης της 20ής Σεπτεμβρίου 1976 περί της εκλογής των μελών του Ευρωπαϊκού Κοινοβουλίου με άμεση και καθολική ψηφοφορία,
                  
               
                     —
                  
                  
                     έχοντας υπόψη τις αποφάσεις που εξέδωσε το Δικαστήριο της Ευρωπαϊκής Ένωσης στις 21 Οκτωβρίου 2008, 19 Μαρτίου 2010, 6 Σεπτεμβρίου 2011, 17 Ιανουαρίου 2013, και 19 Δεκεμβρίου 2019 (1),
                  
               
                     —
                  
                  
                     έχοντας υπόψη τα άρθρα 29 και 30 του λετονικού Συντάγματος,
                  
               
                     —
                  
                  
                     έχοντας υπόψη το άρθρο 5 παράγραφος 2, το άρθρο 6 παράγραφος 1 και το άρθρο 9 του Κανονισμού του,
                  
               
                     —
                  
                  
                     έχοντας υπόψη την έκθεση της Επιτροπής Νομικών Θεμάτων (A9-0304/2021),
                  
               
                     A.
                  
                  
                     λαμβάνοντας υπόψη ότι ο εισαγγελέας της Μονάδας Διερεύνησης Ιδιαίτερα σοβαρών Υποθέσεων του Τμήματος Ποινικής Δικαιοσύνης της Γενικής Εισαγγελίας στη Ρίγα ζήτησε την άρση της ασυλίας του Nils Ušakovs, βουλευτή του Ευρωπαϊκού Κοινοβουλίου, προκειμένου να κινηθεί ποινική δίωξη σε βάρος του σε συνάρτηση με την παραβίαση της απαγόρευσης για τη θέση σε κυκλοφορία συσκευών που έχουν τροποποιηθεί για ειδικές μυστικές δραστηριότητες·
                  
               
                     B.
                  
                  
                     λαμβάνοντας υπόψη ότι, στις 30 Ιανουαρίου 2019, κατά τη διάρκεια νόμιμης έρευνας στο γραφείο του Nils Ušakovs, προέδρου του δημοτικού συμβουλίου της Ρίγας, σε συνάρτηση με άλλες ποινικές διαδικασίες, εντοπίστηκε συσκευή που προορίζεται κυρίως για μυστικές εγγραφές εικόνας και ήχου, η οποία έχει δηλαδή σχεδιαστεί και χρησιμοποιείται ειδικά για συγκεκριμένες μυστικές δραστηριότητες·
                  
               
                     Γ.
                  
                  
                     λαμβάνοντας υπόψη ότι ο κ. Ušakovs, διατηρώντας τη συσκευή στο γραφείο του, στην έδρα του δημοτικού συμβούλιο της Ρίγας, φέρεται να έχει παραβιάσει την προβλεπόμενη στο άρθρο 51 παράγραφος 1 του νόμου σχετικά με την θέση σε κυκλοφορία αγαθών στρατηγικής σημασίας απαγόρευση, σύμφωνα με την οποία απαγορεύεται φυσικά πρόσωπα να αποκτούν ή να διατηρούν εξοπλισμό, συσκευές ή εργαλεία, καθώς και εξαρτήματά τους που έχουν ειδικά σχεδιαστεί ή τροποποιηθεί για ειδικές μυστικές δραστηριότητες και περιλαμβάνονται στον εθνικό κατάλογο προϊόντων και υπηρεσιών στρατηγικής σημασίας της Δημοκρατίας της Λετονίας· λαμβάνοντας υπόψη ότι με τις ενέργειές του αυτές, ο κ. Ušakovs φέρεται να διέπραξε το έγκλημα που προβλέπεται στο άρθρο 2371 παράγραφος 2 του λετονικού ποινικού κώδικα·
                  
               
                     Δ.
                  
                  
                     λαμβάνοντας υπόψη ότι στις ευρωεκλογές που διεξήχθησαν τον Μάιο του 2019 ο Nils Ušakovs εξελέγη βουλευτής του Ευρωπαϊκού Κοινοβουλίου·
                  
               
                     E.
                  
                  
                     λαμβάνοντας υπόψη ότι το εικαζόμενο έγκλημα δεν συνδέεται με γνώμη ή ψήφο δοθείσα από τον Nils Ušakovs κατά την άσκηση των καθηκόντων του υπό την έννοια του άρθρου 8 του Πρωτοκόλλου αριθ. 7 περί των προνομίων και ασυλιών της Ευρωπαϊκής Ένωσης·
                  
               
                     ΣΤ.
                  
                  
                     λαμβάνοντας υπόψη ότι το άρθρο 9 του Πρωτοκόλλου αριθ. 7 περί των προνομίων και ασυλιών της Ευρωπαϊκής Ένωσης ορίζει ότι οι βουλευτές του Ευρωπαϊκού Κοινοβουλίου απολαύουν, εντός της επικρατείας των κρατών τους, των ασυλιών που αναγνωρίζονται στα μέλη του Κοινοβουλίου της χώρας τους·
                  
               
                     Ζ.
                  
                  
                     λαμβάνοντας υπόψη ότι το άρθρο 29 και το άρθρο 30 του λετονικού Συντάγματος προβλέπουν ότι:
                     
                        «Άρθρο 29
                        Τα μέλη του Saeima δεν συλλαμβάνονται, δεν υποβάλλονται σε έρευνα στις κατοικίες τους, ούτε περιορίζεται με οποιονδήποτε τρόπο η προσωπική τους ελευθερία χωρίς την άδεια του Saeima.(…)
                     
                     
                        Άρθρο 30
                        Χωρίς την άδεια του Saeima, δεν κινείται ποινική διαδικασίακατά μέλους του.»·
                     
                  
               
                     H.
                  
                  
                     λαμβάνοντας υπόψη, αφενός, ότι το Κοινοβούλιο δεν αποτελεί Δικαστήριο και, αφετέρου, ότι ο βουλευτής δεν μπορεί, στο πλαίσιο διαδικασίας άρσης ασυλίας, να θεωρείται «κατηγορούμενος» (2)·
                  
               
                     Θ.
                  
                  
                     λαμβάνοντας υπόψη ότι σκοπός της βουλευτικής ασυλίας είναι να προστατεύονται το Κοινοβούλιο και τα μέλη του από δικαστικές διαδικασίες που σχετίζονται με ασκούμενες κατά την επιτέλεση κοινοβουλευτικών καθηκόντων δραστηριότητες οι οποίες είναι άρρηκτα συνδεδεμένες με τα καθήκοντα αυτά·
                  
               
                     Ι.
                  
                  
                     λαμβάνοντας υπόψη ότι, στην προκειμένη περίπτωση, το Κοινοβούλιο δεν διαπίστωσε ότι υπάρχουν αποδεικτικά στοιχεία περί fumus persecutionis, δηλαδή στοιχεία από τα οποία να προκύπτει ότι η δίωξη ασκείται με σκοπό να παρακωλυθεί η πολιτική δραστηριότητα του βουλευτή και, ως εκ τούτου, του Ευρωπαϊκού Κοινοβουλίου·
                  
               
            1.   
            
               αποφασίζει να άρει την ασυλία του Nils Ušakovs·
            
         
         
            2.   
            
               αναθέτει στον Πρόεδρό του να διαβιβάσει αμελλητί την παρούσα απόφαση και την έκθεση της αρμόδιας επιτροπής του στην αρμόδια αρχή της Δημοκρατίας της Λετονίας και στον Nils Ušakovs.
            
         
         
            (1)  Απόφαση του Δικαστηρίου, της 21ης Οκτωβρίου 2008, στις συνεκδικασθείσες υποθέσεις C-200/07 και C-201/07, Marra κατά De Gregorio και Clemente, ECLI:EU:C:2008:579· απόφαση του Γενικού Δικαστηρίου, της 19ης Μαρτίου 2010, στην υπόθεση T-42/06, Gollnisch κατά Κοινοβουλίου, ECLI:EU:T:2010:102· απόφαση του Δικαστηρίου, της 6ης Σεπτεμβρίου 2011, στην υπόθεση C-163/163, Patriciello, ECLI: EU:C:2011:543· απόφαση του Γενικού Δικαστηρίου, της 17ης Ιανουαρίου 2013, στις συνεκδικασθείσες υποθέσεις T-346/11 και T-347/11, Gollnisch κατά Κοινοβουλίου, ECLI:EU:T:2013:23· απόφαση του Δικαστηρίου, της 19ης Δεκεμβρίου 2019, στην υπόθεση C-502/19, Junqueras Vies, ECLI:EU:C:2019:1115.
         
            (2)  Απόφαση του Γενικού Δικαστηρίου, της 30ής Απριλίου 2019, στην υπόθεση T-214/18, Briois κατά Κοινοβουλίου, ECLI:EU:T:2019:266.